FSMART แย้มรายได้โตหลังจับมือ SCB รับฝาก-โอนผ่าน “ตู้บุญเติม”
FSMART แย้มรายได้โตหลังจับมือ SCB รับฝาก-โอนผ่าน “ตู้บุญเติม”
FSMART แย้มรายได้โตหลังจับมือ SCB รับฝาก-โอนผ่าน “ตู้บุญเติม”
7 ก.พ. 2563

นายณรงค์ศักดิ์ เลิศทรัพย์ทวี กรรมการผู้จัดการ บริษัท ฟอร์ท สมาร์ท เซอร์วิส จำกัด (มหาชน) หรือ FSMART กล่าวว่า บริษัทได้รับแต่งตั้งเป็นตัวแทนของธนาคารไทยพาณิชย์ จำกัด (มหาชน) หรือ SCB ในการรับฝากและโอนเงิน เป็นธนาคารแห่งที่ 6 ส่งผลให้ปัจจุบันมีจำนวนการทำรายการในช่องทางนี้เพิ่มขึ้นอีกประมาณ 7,000 รายการ/วัน จากเดิมที่ประมาณ 40,000 รายการ/วัน จาก 5 ธนาคาร
ได้แก่ ธนาคารกสิกรไทย ธนาคารกรุงไทย ธนาคารกรุงศรีอยุธยา ธนาคารออมสิน และธนาคารเพื่อการเกษตรและสหกรณ์การเกษตร และจากการเติบโตอย่างรวดเร็วของบริการตัวแทนธนาคาร หรือคิดเป็นจำนวนรายการเพิ่มจากเดิมที่ 1.2 ล้านรายการ/เดือน เป็นกว่า 1.4 ล้านรายการ/เดือน
ทั้งนี้ บริษัทเชื่อว่าในปีนี้ช่องทางดังกล่าวจะมีสัดส่วนเติบโตเพิ่มมากกว่า 25% ของยอดเติมเงินทั้งหมด เนื่องจากสังคมไทยยังมีลูกค้าจำนวนมากที่ไม่มีเงินหมุนเวียนผ่านบัญชีธนาคารและนิยมใช้เงินสด ซึ่งสามารถมาใช้บริการที่จุดให้บริการตู้บุญเติมได้ทุกพื้นที่กว่า 130,000 จุดทั่วประเทศ
นอกจากนี้ บริษัทมีแผนเพิ่มการเป็นตัวแทนธนาคารอีก 1-2 ธนาคาร และจะพัฒนาตู้บุญเติมให้บริการทางการเงินได้ครบวงจร รวมทั้งการเปิดบัญชี ผ่านระบบ e-KYC พิสูจน์ตัวตน และบริการถอนเงินสดจากตู้บุญเติมได้ในอนาคต
นายณรงค์ศักดิ์ กล่าวอีกว่า บริการทางการเงินของบริษัทยังรวมถึงธุรกิจปล่อยสินเชื่อ ที่ดำเนินการโดย บริษัท ฟอร์ท สมาร์ท เทรดดิ้ง จำกัด ซึ่งเป็นบริษัทย่อย ด้วยวงเงินสินเชื่อเบื้องต้น 500-1,000 ล้านบาทในระยะเวลา 12 เดือนใน 2 แนวทาง คือ บริษัทปล่อยสินเชื่อให้กับกลุ่มตัวแทนตู้บุญเติม พนักงานของกลุ่มตัวแทน และพนักงานของบริษัทในเครือ หรือจัดหาพันธมิตรที่ดำเนินธุรกิจปล่อยสินเชื่อ และมาชำระคืนเงินกู้ที่ตู้บุญเติม ที่จะเห็นความชัดเจนภายในปีนี้
บริษัทยังคงพัฒนาตู้ให้สามารถบริการ One Stop Service ครบวงจรมากขึ้น ซึ่งรวมถึงบริการเปิดเบอร์และจำหน่ายซิมโทรศัพท์มือถือ บริการเติมเงิน จ่ายบิลค่าบริการต่าง ๆ บริการออมเงิน บริการจ่ายค่าปรับจราจร บริการช่องทางการเข้าถึงประกัน ตลอดจนบริการบริหารช่องทางการขายสินค้าอุปโภค-บริโภค ที่มีมากกว่า 80 รายการในปัจจุบัน เพื่อขยายโอกาสให้บริการแก่ชุมชนอย่างทั่วถึง
อย่างไรก็ตามขณะนี้ตู้บุญเติมมีลูกค้ากว่า 20 ล้านเลขหมาย และจากข้อมูลพบว่ายังมีผู้ใช้บริการระบบเติมเงินมือถือในตลาดรวมอยู่ประมาณ  69  ล้านเลขหมาย ซึ่งในจำนวนนี้มีผู้ที่ไม่เคยใช้งานตู้บุญเติม และเชื่อว่าจะเข้ามาเป็นลูกค้าใหม่ในอนาคต เช่นเดียวกับผู้ใช้บริการมือถือระบบรายเดือนที่มีกว่า 23 ล้านเลขหมาย ที่แม้ไม่ใช่กลุ่มลูกค้าหลักของบริษัท แต่มีโอกาสที่จะใช้บริการอื่น ๆ ของตู้บุญเติม โดยบริษัทยังคงพัฒนาการบริการให้ครอบคลุมมากยิ่งขึ้น